એ મૂળ કાઠિયાવાડનો. પેટને ખાતર એના પિતા ચરોતરમાં વસ્યા હતા, એટલે ચરોતરી. અમરત બારડ એટકે એક શાકની લારીવાળો ભારાડી યુવાન. શાકભાજીથી શણગારે લારી. ગોઠવીને ચીવટપૂર્વક મૂકેલી કોબીજ, ફુલાવર, બટાટા, ટામેટા અને એ બધું પાણી છાંટી લીલાંછમ્મ રાખે. પોતે પણ ચોખ્ખો. ઑફિસમાં કામ કરવા જતો હોય એવાં ઈસ્ત્રી ટાઈટ કપડાં, પેન્ટ-શર્ટ ઈન કરીને પહેર્યાં હોય. દરરોજ નાહી-ધોઈ ચોખ્ખો થઈને આવે. ગ્રાહકો એને ત્યાં જ વધારે હોય. એમ.એ સુધીનો અભ્યાસ. શિષ્ટ ભાષા બોલતા આવડે પણ એ ખાસ બોલીમાં જ વાત કરે. ગ્રાહકો સાથે કે મારી સાથે એ પ્રાદેશિક – ચરોતરીમાં જ સંવાદ કરે. ત્યારે એવો મીઠડો લાગે કે એની સાથે વાતો કર્યા જ કરીએ.